text: Byggearbejder omkommet i arbejdsulykke
  12 september 2015 kl. 15.35
  En udenlandsk mand er lørdag omkommet ved en faldulykke på en byggeplads i Vejle.
  En 21-årig mand fra Litauen har lørdag eftermiddag mistet livet i en arbejdsulykke på en byggeplads i Vejle.
  - Arbejdet på pladsen var afsluttet for dagen, men af en eller anden grund gik manden op på taget igen uden sikkerhedsudstyr, siger vagtchef ved Sydøstjyllands Politi, Jørn Lindhardt, til TV SYD.
  - Det er ikke til at sige, om han måske har glemt noget deroppe, men vi kan i hvert fald konstatere, at han ikke havde det påkrævede udstyr på, da han faldt ned, siger Jørn Lindhardt.
  Anmeldelsen om ulykken kom klokken 15.12, og politiet har på nuværende tidspunkt ikke alle detaljer, da Arbejdstilsynet stadig er ved at undersøge byggepladsen.
  